
[bookmark: TextBodyBegin]Европейският парламент,
–	като взе предвид своите предишни резолюции относно Тибет и Китай,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че под ръководството на Си Дзинпин действията на китайските власти стават все по-репресивни; като има предвид, че положението с правата на човека в Тибет продължава да се влошава; като има предвид, че зачитането на правата на човека, демокрацията и принципите на правовата държава следва да бъде в центъра на отношенията на ЕС с Китай;
Б.	като има предвид, че на 28 март 2025 г. Тулку Ункар Дордже, уважаван тибетски будистки религиозен лидер и хуманитарен деятел, намери смъртта си при подозрителни обстоятелства в затвор във Виетнам, след като бе арестуван от виетнамските и китайските органи; като има предвид твърденията, че тялото му е било кремирано без съгласието на семейството му, което поражда сериозни опасения;
В.	като има предвид, че тибетските будисти, които системно са прицел на нападения от страна на китайските власти и често са жертва на насилствени изчезвания и физически злоупотреби, представляват най-голямата религиозна група сред политическите затворници в Китай;
Г.	като има предвид, че според достоверни сведения китайските власти масово оказват натиск върху най-видните учители в тибетския будизъм, така че да асимилират лозунгите на Китайската комунистическа партия, включително чрез насилствени разпити и опити да ги задължат да следват назначения от Китай марионетен Панчен Лама (един от най-видните духовни учители в тибетския будизъм);
1.	решително осъжда репресивните политики на асимилация в КНР и нарушенията на универсалните права на човека, и особено в Тибет, където е налице стремеж да се заличат различните тибетски религиозни и културни традиции и тибетското наследство; призовава за ясно разделение между държавата и религията в Китай;
2.	категорично се противопоставя на каквито и да било опити на китайското правителство да се намесва в избора на тибетските будистки духовни лидери, включително на Далай Лама;
3.	изразява дълбоката си загриженост и съжалението си от подозрителната смърт на Тулку Ункар Дордже и поднася искрените си съболезнования на семейството му, на неговия манастир и неговите последователи;
4.	решително осъжда непрестанните преследвания на тибетски религиозни и културни лидери и практиката на транснационални репресии от страна на китайските органи, включително културното и езиковото асимилиране на деца, изпращани насила в държавни пансиони, което отразява по-широката политика на принудително асимилиране; призовава за преустановяването на действието на договорите за екстрадиране с КНР;
5.	призовава за незабавно, независимо, безпристрастно и прозрачно разследване на смъртта на Тулку Ункар Дордже, с международен надзор и достъп до доказателства и свидетели, както и за незабавното връщане на тленните му останки;
6.	изисква лицата, отговорни за нарушенията, да бъдат подведени под отговорност съгласно международните стандарти и право в областта на правата на човека; изисква ЕС да наложи санкции на длъжностните лица и образувания, отговорни за нарушенията на правата на човека в Тибет;
7.	настоятелно призовава КНР да спазва задълженията си съгласно международното право и да прекрати всякаква дискриминация срещу религиозните и етническите малцинства, да позволи мирното изповядване на религиите и да освободи всички религиозни и политически затворници, включително истинския Панчен Лама и Илхам Тохти;
8.	настоятелно призовава ЕС и държавите членки да повдигат този въпрос в рамките на двустранните си и многостранните диалози с КНР и Виетнам и да изискват търсенето на отговорност за нарушенията на правата на човека в Тибет; настоява също така да се повдигне въпросът за засилването на репресиите срещу други религиозни малцинства, например срещу уйгурите в Синцзян;
9.	възлага на своя председател да предаде настоящата резолюция на СПЕС, на правителствата на КНР и Виетнам, на върховния комисар на ООН за правата на човека и на Централната тибетска администрация.

